Ebimu ku bikwata ku Mutaka Ssebuggwaawo: SSebuggwaawo yawasa mangu ddala nga yaakamaliriza ebyokusoma. Yawasa ennaku z’omwezi nga kkumi na bbiri omwezi Gwo kubiri mu lukumi mu lwenda asatu mu mukaaga. Yalina emyaka abiri mu gumu olwa kitaawe omuto, Dawudi Nyondo okumuperereza okuwasa kubanga ye yamulinako obuvunaanyizibwa mu kiseera ekyo; anti kitaawe yali yafa ng’abuzaayo emyaka ebiri ave mu ssomero. Ssebuggwawo yawasa kabiite we Kasalina Namayaza Bwekembe, muwala w’omwami Matayo Lukiza Omuziraffumbe. Kagafumba ono, Ssebuggwaawo yasooka kumulabira mu kifo Nasove abawala b’e Gayaaza gye baali bagenze okukuba kkampu ng’ate n’abayizi b’e Buddo omwalinga ne Ssebuggwaawo gye baakimanga amazzi. Awo we yamwegombera, kuba yali alabika bulungi naye teyamugamba nti ajja kumuwasa. Oluvanyuma bwe yafuna ekirowoozo ky’okuwasa n’amujjukira. Eky’omukisa kitaawe omuto, Daudi Nnyondo yali wamukwano nnyo ne mwami Matayo Lukiza era bwe yamutuukirira ku nsonga za mutabani we, teyakalubya bintu, kubanga Ssebuggwaawo yali amumanyi nti mulenzi wa mpisa nnyo. Bw’atyo talina nnusu n’emu gye yamusaba kusasula. Era naye musajja wattu yasekera mu kikonde, ggwe ate omuntu eyali yaakava mu ssomero, ssente yandiziggye wa? Nga bwe lwagerwa bajjajjaffe nti ekikwanguyira naawe okyanguyira, yateekateeka mangu embaga era n’ekidaala ye yakyezimbira. Bw’atyo yagattibwa mu bufumbo obutukuvu ne mwana munne Kasalina Namayaza Bwekembe mu Luttiko e Namirembe. Embaga yali makula ddala, kumpi kwagala nakukyamya bayise, kubanga yaliko Bandi ey’ebidongo, kuba ne nnannyini mukolo yennyini yali omu ku baakubanga ebivuga ebyo ng’akyali mu ssomero. Abaana Be: Obufumbo bw’omwami n’omukyala Ssebuggwaawo Mukama yabuwa omukisa era okugenda okukkakkana, ng’abakubyewo ezzadde ly’abaana kkumi n’omu balamba. Mu mwaka gwabwe ogwasooka, Kasalina Ssebuggwaawo omwami we yamukubirawo ezadde lya mwana mulenzi, era mu kusalawo kwabwe yatuumibwa erinnya Dan Ssebuggwawo. Ku ye nno ate kwe kwadda omwana omulala, gwe baatuuma John Mulumba Luswata, okwo kwe kwadda eggwalajjana eryatuumwa, Sarah Namunyiga ono n’addibwako era omwana omulenzi Steven Bulega, kuno ne kuddibwako ezzadde ery’abaana abala, omuli: Abraham Muzinga, Betty Namagga, Eddi SSerukeberwa, Cate, Aron Lumala, Rose Mbeewoze, ne Toomusange. Ssebuggwaawo okutwalira awamu alinayo abaana abalala mu bakyala abalala okugeza nga; Florence Nabwami, Solome, Gladys, Robinah, Kiragga, Duncan, Lydia, Jennifer n’abalala. Okutwalira awamu, Ssebuggwaawo abaana be yazaala mu mukyala we ow’empeta ne be yazaala mu bakyala abalala, mu mugatte, bawera amakumi abiri n’omusobyo. Mu kiseera kino Ssebuggwaawo yeenyumiriza nnyo mu baana be n’abazzukulu be olw’emirimu gye bakola, ne bitiibwa bye batuuseeko olw’omusingi omugumu gwe yabazimbira. Omu ku bazzukulu be, Lutalo y’akulira ekisaawe ky’ennyonyi e Ntebe ate omulala ye Nnaabagereka wa Buganda. Abo be bamu ku bazzukulu b’omutaka Ssebuggwaawo, weewawo nga n’abalala gye bali bangi era bakola emirimu egy’enjawulo. EMIRIMU GY’OMUTAKA SSEBUGGWAWO: Mu bulamu bwe Ssebuggwaawo emirimu gy’atuusizzaako engalo mingi ate nga gya bika bya njawulo. Nga mu gyo mw’ozingidde obulimi, obulunzi, obulamuzi, n’obuwanika ate n’obukulembeze ku mitendera egy’enjawulo. Ssebuggwaawo ku nsonga eyo atuttottolera akawonvu n’akagga bwati: Bwe yamala emisomo gye, Ssebuggwawo yatandikirawo okuteeka mu nkola ebyo bye yasoma ebyekuusa ku bulimi n’obulunzi, mu Namutamba Farm School. Emirimu gye yagitandika n’okulunda enkoko, ente, embaata, embizzi, Ssekkokko, n’embuzi wamu n’okulima. Mpozzi ajjukira nti we yaviira mu ssomero kitaawe yali yafa nga era mu Buganda mu kiseera ekyo, waaliwo enkola, ng’omuntu bw’aba abadde minisita oba Owessaza, oba Oweggombolola, oba Owoomuluka n’amala afa, ng’omusika adda mu Ggombolola eyo, oba omuluka ogwo, oba essaza eryo ng’alamula. Noolwekyo Ssebuggwawo, olwokuba omusika wa mukadde we Muyingo Muddwagonda, yatwalirawo omuluka kitaawe gwe yalamulanga, n’agukolamu. Wadde nga ssi ye yali omwana omukulu mu maka ga kitaawe, naye kubanga kitaawe gwe yali asazeewo amuddire mu bigere. Ekyo teyakisanyukira kuba ye yali ayagala mirimu gye gye yali yasomerera egy’obulimi n’obulunzi. Wabula, abooluganda lwe n’omwami Lukiza Matayo ne bamusendasenda okufuga omuluka era naye oluvannyuma yakkiriza. Bw’atyo mu lumi mu lwenda mu ana, n’atandika okulamula omuluka ogwo. Wabula n’embooge yali tennabuguma, Oweggombolola, Erisa Nkoyooyo n’amuwa obusigire bw’Eggombolola. Ekyo kyanyiiza nnyo abaami b’emiruka be yali yasangamu, be yasanga nga basajja bakulu ate nga baali bakoledde ebbanga ddene. Kino era kyabakola bubi olw’ensonga bbiri: esooka, yali yaakakolera ebbanga ttono nnyo ate nga akyali mwana muto, ekyokubiri, nga tebalaba lwaki Eggombolola lifugwa akalenzi akato ak’emyaka abiri mu musanvu gyokka , nga bakinvinvi weebali. Sso nno nga mu kino bambi, baalabika nga abaali beerabidde nti tewali bukulu butava eri Katonda. Mu mwaka gwa lukumi mu lwenda mu ana mu gumu, yaweebwa obw’okukuuma mu Ggombolola ya Musaale e Busiro, kyamubeerera kigezo kinene nnyo mu bulamu bwe, kubanga endwadde ya Kawumpuli mu kiseera ekyo yali yeegirisa nga ekigotta entula, era nga yali esse abantu bangi nnyo mu kiseera ekyo. Ekitundu ekyo kyali kisibiddwako Kalantiini, nga tewali muntu yenna akkirizibwa okugendamu oba okuvaamu okulaga awalala wonna. Mu kiseera kye kimu yafuna ebbaluwa emusindika mu kitundu ekyo okuva ewa Katikkiro ku makya ennyo ku ssaawa nga kkumi n’abbiri. Yatya nnyo wamu ne mukyala we n’ayagala okugaana okugenda olwa kawumpuli eyali asse ennyo abantu mu ggombolola eyo, anti nga kawumpuli talaba ku bagenyi, abatta mangu. Naye bwe yalowooza ku nsonga nti Kabaka takubwa bwami, kwe kusalawo okugenda. Okusinziira ku mateeka ga kawumpuli, ng’alina kugenda yekka, kubanga nga bw’agenda n’omukyala takkirizibwa kuddayo naye. Mu mateeka eyayingiranga mu kifo ekirimu kalantiini, teyaddangayo kufuluma. Omukyala yamusibirako akafaliso, essuuka, bulangiti, essefuliya, ettabaaza, ekikopo, essowaani, ne sitoovu. Yawulira ensaalwa obutagenda na mukyala we naye etteeka nga bwe liri tteeka, mu kusaalirwa okw’ekitalo n’amuleka n’agenda bwa nnamunigina. Bwe yatuuka mu Ggombolola eyo, yabuuliriza ekyavaako munne gwe yali addiddde mu bigere okugobwa, era ne bamutegeeza nti, yagayaalirira nnyo kalantiini. Waabangawo omuntu eyeeyitanga omusawo, ayinza okuziyiza oba okuwonya Kawumpili ng’ava e Buganga Mawokota. Kale yajjanga abantu ku kyalo ne bagendanga okusamira ekiro. Ekyo ne kyongera nnyo okusaasaanya obulwadde. Yakwata omusawo oyo ne bagenda bamusiba ekyo ne kikendeeza kawumpuli, kubanga omusawo oyo yali ayambako mu kumusaasaanya. Bwe yava eyo, Ssaabasajja n’amuwa ggombolola eyasooka eya Ssaabaddu e Bugerere nga bbiri Ogwokutaanu lukumi mu lwenda mu ana mu ebiri. Yagitandika bulungi olw’obumanyirivu bwe yali afunye mu Ggombolola ya Musaale e Ssisa. Emirimu gyagenda bulungi nnyo mu myaka gye egyasooka. Abaami be yasangamu baali bakadde nnyo nga balowooza nti tajja kubassaamu kitiibwa, anti awo yalina emyaka abiri mu mwenda gyokka egy’obukulu, naye ekyewuunyisa baalabira awo ng’aabayisizza bulungi ate ne bamwagala nnyo olw’okuba ng’enkola ye yali nnungi. Olw’emirimu okugenda obulungi ennyo, gavumenti ya Kabaka yalaba ng’asaana okuweebwa Ggombolola esingawo obunene; kye baava bamukuza oluvannyuma lw’emyezi mukaaga gyokka. Yakuzibwa n’atwalibwa mu Ggombolola ya Ssaabawaali e Ssingo. Naye olw’okuba nti abantu ba Ssaabaddu e Kiboga baali bamwagala, mu bbanga eryo ettono lye yamala nabo, baamuweeramu ente makumi asatu anti mu biseera ebyo bwe wafuganga Ggombolola ne bakwagala nga bakutonera nte. Bwe yatuuka mu Ggombolola ya Ssaabawaali e Kiboga mu Ssingo yabula kata alemwe okutereeza emirimu, anti nga munne gwe yaddira mu bigere yali takubiriza bantu kuwa musologwa gavumenti, olw’okuba ebiseera bye ebisinga yabimaliranga mu kunywa mwenge. Yasanga obuzibu kubanga ye yali tanywa mwenge. Abantu bwe baamanya nti ye tanywa mwenge, ne beeraliikirira nnyo era bwe yatandika okulambula Ggombolola n’azuula abatawadde musolo nga bawera nga kinaana abo baali bakukwatibwa ssessolo. Obutawa musolo mu kiseera ekyo ng‘osibwa mu kkomera; wabula ye yalaba nga si kikolwa kirungi n’asalawo okukozesa etteeka; nga bw’okola mu Ggombolola emirimu gy’emikono ng’okulima enguudo okumala omwezi, ng’oweebwa ttikiti y’omusolo, kubanga mu kiseera ekyo omuntu etteeka lyali limukkiriza okuweebwa ttikiti y’omusolo oluvannyuma lw’okukola ebbanga eryo. Ekikolwa ekyo kyasanyusa nnyo abantu ne batandika okukolagana obulungi naye era ne bamwagala nnyo. Omusaala ogwasasulwanga abakozi: Owessaza, Oweggombolola, Owoomuluka, gwonna gwasinziiranga ku bungi bw’abantu abaawanga omusolo mu kitundu ekyo. We yatandikira mu ggombolola ng’abawi b’omusolo bali kinaana naye mu kiseera we yali asolooleza baali beeyongedde nga bali lukumi mu bitaano. Ekirala ekibi ennyo, abantu baayo baali tebaagala kulima, wabula okunywa obunywi omwenge. Kye yakola kwe kugenda mu maka ga buli kibanja ng’abakubira omusiri gwa muwogo. Oluvannyuma nga wayise omwaka gumu, nga muwogo gwe yabalimisa batandise okumulya, awo we baatandikira okumuyimba mu luyimba nti; “Baatuletera ono Nkalubo eyakaluba” nga n’amazina babiibya n’essanyu eringi. Anti baalugera dda akutwala ekiro, omusiima bukedde. Bwe yali mu Ggombolola ya Ssaabawali, wajjawo enkyukakyuka mu gavumenti ya Kabaka eyalimu baminisita abasatu bokka, Katikkiro, Omulamuzi, n’Omuwanika. Wajjawo enkola nga buli minisita aweebwa omumyuka naye ng’omumyuka oyo yali asaanye kuva mu b’amasaza; kyokka Katikkiro Wamala yakolawo ekyewuunyisa abantu. Ye yalonda Ssebuggwaawo ng’ate yali wa ggombolola Ssaabawali e Ssingo, sso ng’ate bo banne ababiri baalonda bamasaza ng’enkola bwe yali egamba. Yali tannagenda ku bwakumyuka Katikkiro, Wamala n’awaŋŋangusibwa era ne bumufa. Mu lukumi mu lwenda mu ana mu etaanu, yakyusibwa naweebwa Ggombolola ya Ssaabagabo Buluuli, ku bwa Ssaabaddu Buluuli; wabula kino kyalinga ekibonerezo, anti waaliwo enkyukakyuka mu gavumenti oluvannyuma lw’okuwaŋŋangusibwa kwa Katikkiro Wamala, ate nga Katikkiro eyaliko yali Nsibirwa nga baali tebategeeragana bulungi olw’ensonga ezitali zimu. Mu Ggombolola eyo obulamu bwali buzibu nnyo, kubanga ennimi ezaali zoogerwa eyo zaali Luluuli na Lulango. Ate ensiri ezaali eri nga teziganya muntu kwebaka ku tulo. Eyo eggombolola yagimalamu emyaka, naye olw’okuba teyaliimu mirimu gimala yatandika n’okuvuba. Bwe yava eyo n’agenda mu ggombolola y’e Musaale Nakasongola mwe yamala omwezi gumu n’ekitundu. Eyo nno yafunayo ekitiibwa kwe kuyingizibwa mu bwami era omuwanika wa Buganda mu kiseera ekyo Walusimbi ye yamuyingiza mu bya Ggombolola. Bwe yava eyo baamuyingiza mu gombolola ya Ssaabaddu Nabiswera Buluuli, era eno yamalayo omwezi gumu, yali tannaba na kusumulula ngugu n’akyusibwa. Bwe yatuuka mu Ggombolola y’e Bugerere yalima nnyo ppamba, eky’ennaku, yali yaakakungulayo ensawo amakumi abiri ate n’akyusibwa okugenda e Bulemeezi okumyuka Kkangaawo. Naye munne eyamusikira mu Ggombolola, pamba we yamuggyamu ensawo amakumi ana. Mu bumyuka bw’essaza yamalamu omwaka gumu gwokka, olwo n’ava mu by’obufuzi, n’adda mu bulamuzi. Mu mwaka gwa lukumi mu lwenda mu ataano, yakyusibwa n’adda mu bulamuzi, era n’atandika ng’omulamuzi nga y’afuga kkooti essatu ezaaliwo. Era guno gwe mwaka gwe yafuniramu mukyala we owookubiri, omugenzi Omumbejja Robinah Naluwaga Ssebuggwaawo. Mu myaka ebiri yali akuziddwa okubeera omu ku balamuzi abakulu era ng‘aweereddwa n’ekkooti gye yakuliranga, ng’agituulamu n’abalamuzi abalala babiri. Enkola nga bwe yali mu kiseera ekyo, ekitongole ekiramuzi kyakulirwanga Mukatoliki naye nga mu balamuzi ababeera wansi we mubeeramu Abapolotesitante, n’Abasiraamu. Kyokka ng’Abapolotesitante n’Abasiraamu bakoma ku bulamuzi obwawansi. Naye mu kiseera ekyo mu lukumi mu lwenda mu ataanu mu ebiri, yaalikomye awo. Kale bwe yalaba nga takyalina gy’agenda kukuzibwa, kwe kusala amagezi n’asaba okudda mu by’obufuzi okuva mu bulamuzi. Ssekabaka Muteesa Owookubiri n’amuwa erimu ku masaza agasinga obunene mu Bwakabaka erya Ssebwana Busiro. Obwassebwana yabumalamu emyaka etaano, n’aweebwa Obwakaggo mu lukumu mu lwenda nkaaga, aba yaakabumalako omwaka gumu, ne wagwawo ekifo ky’eggwanika; Ssempa eyakirimu bwe yaweebwa obuwanika mu gavumenti eya wakati. Enkola ey’okulya obwaminisita mu gavumenti ya Kabaka yali ekyuse nga ya kalulu. Beesimbawo abantu bana; Kavuma, Saulo Lubega, Lameka Ssebanaakitta, naye yennyini eyali Kaggo. Olukiiko lwalimu abakiise kyenda, akalulu okugenda okukkakkana ng’afunye obululu nkaaga mu busatu banne ne bafuna obwali busigaddewo, bwe kityo yawangulira waggulu nnyo. Ssebuggwawo mu Ssemasomo e Bungereza. Obuwanika yali tannabumalamu kiseera kiwera okugenda okuteesa eby’okwefuga e Bungereza ne bituuka era naye n’alondebwa okuba omu ku banaagenda. Okusinziira ku ntegeka eyaliwo baawebwa ababaka be banaagenda nabo. Baateesa bulungi nnyo era bwe baalabanga ekikalubye tebaakyemaliranga, nga bategeezaako Mukama waabwe, Ssekabaka Muteesa Owookubiri. Ajjukira emu ku nsonga enkulu ennyo ezaali enzibu okusalawo yali y’amasaza abiri Buyaga ne Bugangazzi. Abamu ku babaka ba Buganda abeetaba mu nteeseganya z’okukola ssemateeka ya Yuganda, emanyiddwa nga eya lukumi mu lwenda nkaaga mu ebri, baakomawo okubaako ensonga ze beebuuza ku lukiiko nga nnya mu Gwomusanvu lukumi mu lwenda nkaaga mu ebiri, era nga mu bo mwe mwali Oweekitiibwa Lubowa, Mwami Jayawardena eyali omuwolereza wa gavumenti ya Ssabasajja Kabaka, Oweekitiibwa Abubaker Kakyama Mayanja. Ye Nelson Nkalubo Ssebuggwawo yasigalayo Bungereza teyajja n’abo abajja okwebuuza, kubanga baali bamala. Ensonga endala gye bateesaako, yali ya Federo, bwe baali mu kuteesa Ssebuggwaawo ajjukira nti waaliwo enkola ya kipooli ne Federo. Ssebuggwaawo ng’akuyega okulonda pulezidenti asooka. Bwe baakomawo, ekyaddirira kyali kya kulonda pulezidenti anaasooka okufuga Yuganda. Ensonga eno yali nzibu nnyo kubanga mu kiseera ekyo Uganda People’s Congress ye yali efuga kale aba-Uganda People’s Congress bo baali baagala omumyuka wa pulezidenti wa Uganda People’s Congress afuuke pulezidenti wa Yuganda asooka. Awo nno ekizibu we kyajjira, kubanga bo nga abagavumenti ya Kabaka baakiraba nti singa wanaabangawo okukuŋŋaana ku mikolo gy’eggwanga abafuzi ab’ensikirano bajja kutuukanga mu lukungaana okusooka; pulezidenti alyoke atuuke oluvannyuma; ekyategeeza nti, Ssabasajja ye yali ajja okusookanga okutuuka, afuukamirire Pulezidenti oba Gavana. Kino bo abagavumenti ya Kabaka kyabakaluubirira nnyo okukkiriza enkola eyo. Kino bo okukikola baamala kubuuza Ssekabaka Muteesa Owookubiri n’akkiriza, kye baava basalawo okukirwanyisa; okutuukiriza enkola eyo kwali kusendasenda babaka ba paaliyamenti okubawa akalulu, balabe nti Ssekabaka Muteesa Owookubiri afuuka pulezidenti asooka mu Yuganda. Olwo nga bagenda okutandika okukuyega; era baali baamaze dda okuwulira nga gavumenti ya Busoga, Madhivani ow’essamba y’ebikajjo bwe yali amaze okugiwa Silingi emitwalo kkumi okubayamba okukola kakuyege okuyisaamu Nadiyope. Mu biseera ebyo mu mwaka gwa Lukumi mu lwenda nkaaga mu ebiri Siringi emitwalo kkumi zaali ssente nnyingi nnyo ddala. Kale naye ng’omuwanika yalagirwa atooleyo ssente ze baasobola okufuna okuziwaayo eri abo abanaakola kakuyege; eky’omukisa era ye ne munne Oweekitiibwa Lubowa be baalondebwa okukola kakuyege; anti nga kakuyege asinga kukolebwa mu binywero, mu mabaala okunywesa b’oyagala okukuwa akalulu. Obote yali ayagala Nadiyope atwale Obwapulezidenti okusooka kubanga mu kibiina kya Uganda People’s Congress ye yali omumyuka wa Katikkiro nga Obote ye Katikkiro. Omulimu baagukola bulungi nnyo era okukkakkana nga Ssekabaka Muteesa Owookubiri ye pulezidenti asoose mu Yuganda. Ekyaddako ke kalulu k’ekikungo akaakubwa mu masaza abiri: Buyaga ne Bugangazzi.